b'\n_START_ARTICLE_\nThomas Thomae Florinus\n_START_PARAGRAPH_\nThomas Thomae Florinus (noin 1590 Turku \xe2\x80\x93 1648 Turku) oli suomalainen kirkkoherra ja l\xc3\xa4\xc3\xa4ninrovasti._NEWLINE_Florinuksen is\xc3\xa4 oli Turun linnan linnankirjuri Tomas Eskilsson (Thomas Aeschilli). H\xc3\xa4n p\xc3\xa4\xc3\xa4si ylioppilaaksi Wittenbergiss\xc3\xa4 1619 ja valmistui Wittenbergin yliopistosta filosofian maisteriksi 1621. _NEWLINE_Florinus oli Turun katedraalikoulun teologian lehtorina 1623\xe2\x80\x931628 ja lukioksi muutetun entisen katedraalikoulun toisena teologian lehtorina (theologus inferior) 1630\xe2\x80\x931634 sek\xc3\xa4 katedraalikoulun lehtoraatin prebendaseurakuntana olleen Liedon kirkkoherrana vuodesta 1623. H\xc3\xa4n oli Turun tuomiokapitulin j\xc3\xa4sen 1623\xe2\x80\x931634. Florinus valittiin Vaasan ja Mustasaaren kirkkoherraksi 1633 ja h\xc3\xa4n oli my\xc3\xb6s Etel\xc3\xa4-Pohjanmaan (Vaasan) rovastikunnan l\xc3\xa4\xc3\xa4ninrovastina, Florinus oli pappiss\xc3\xa4\xc3\xa4dyn valtiop\xc3\xa4iv\xc3\xa4miehen\xc3\xa4 1624 ja h\xc3\xa4n toimi synodaaliv\xc3\xa4it\xc3\xb6ksen preeseksen\xc3\xa4 Turussa 1629. Florinus aloitti Turun hiippakunnan painettujen synodaaliv\xc3\xa4it\xc3\xb6skirjojen julkaisusarjan vuonna 1629 painetuilla teeseill\xc3\xa4\xc3\xa4n Augsburgin tunnustuksen maallista esivaltaa k\xc3\xa4sittelev\xc3\xa4st\xc3\xa4 16. artiklasta. _NEWLINE_Florinus kirjoitti latinankielisi\xc3\xa4 onnittelu- ja hautajaisrunoja. H\xc3\xa4n julkaisi vuonna 1634 Lutherin V\xc3\xa4h\xc3\xa4n Katekismuksen latinankielisen selitysteoksen. Florinus kuoli alkuvuodesta 1648 Turussa matkalla ollessaan ja h\xc3\xa4net haudattiin Turun tuomiokirkkoon.'